text: সামাজিক দূরত্ব বজায় রাখতে ফেনী স্কুল মাঠে বাজার || Somoynews.tv
  ১৩-০৪-২০২০, ০৯:০৩
  সামাজিক দূরত্ব বজায় রাখতে ফেনী স্কুল মাঠে বাজার
  ফেনীতে জনসমাগম রোধে এরইমধ্যে একটি স্কুল মাঠে বসানো হয়েছে বাজার। এখান থেকে ১৯টি গ্রামে ভ্যানগাড়িতে কোরে বাড়ি বাড়ি পৌঁছে দেয়া হবে কাঁচাবাজার। একই সঙ্গে প্রয়োজনীয় ওষুধের জন্য কেউ যাতে ঘর ছেড়ে বাইরে বের না হয় সেজন্য চালু করা হচ্ছে হোম সার্ভিস।
  ফেনীর দাগনভূঞার সবচেয়ে বড় বাজার সিলোনীয়া। নিত্য প্রয়োজনীয় সব পণ্য কিনতে প্রতিদিন এ বাজারে ভিড় করেন স্থানীয়রা। তাই নিরাপদ সামাজিক যোগাযোগ নিশ্চিত করতে এ বাজারটিকে সাময়িকভাবে স্থানান্তর করা হয়েছে পাশের একটি স্কুল মাঠে।
  শুধু তাই নয়, সরকারের নির্দেশনা অনুযায়ী সাধারণ মানুষের ঘরে থাকা নিশ্চিত করতে জায়লস্কর ইউনিয়নের ১৯টি গ্রামে ভ্যানগাড়িতে কোরে কাঁচাবাজার বাড়ি বাড়ি গিয়ে বিক্রির ব্যবস্থা করা হয়েছে। এছাড়াও মোবাইল ফোনে কল পেয়ে প্রয়োজনীয় ওষুধও পৌঁছে দেয়ার ব্যবস্থা করা হয়েছে।
  বৈশ্বিক করোনার ঝুঁকি থেকে অন্তত নিজ এলাকার মানুষদের মুক্ত রাখতে এ উদ্যোগ নেয়া হয়েছে বলে জানান ফেনী ৮নং জাশলষ্কর ইউপি চেয়ারম্যান মামুনুর রশিদ মিলন।